Λουδοβίκα της Βαυαρίας

Η Λουδοβίκα (γερμ. Ludovika von Bayern, 30 Αυγούστου 1808 - 25 Ιανουαρίου 1892) του Οίκου των Βίττελσμπαχ ήταν πριγκίπισσα της Βαυαρίας και με το γάμο της έγινε δούκισσα εν Βαυαρία.

Βιογραφία

 Πρώτα χρόνια 
Η Μαρία Λουδοβίκα Βιλελμίνη ήταν το έβδομο παιδί και η πέμπτη κόρη του Μαξιμιλιανού Α΄ Ιωσήφ της Βαυαρίας και της Καρολίνας, κόρης του Καρόλου Λουδοβίκου της Βάδης. Είχε ακόμη τέσσερα αδέλφια από τον πρώτο γάμο του πατέρα της με την Αυγούστα Βιλελμίνη της Έσσης-Ντάρμστατ, μεταξύ των οποίων το Λουδοβίκο Α΄ της Βαυαρίας. Στην οικογένειά της ήταν γνωστή ως Λουίζε.

Έλαβε κλασική παιδεία που περιελάμβανε λογοτεχνία, ιστορία και γεωγραφία και έμαθε γαλλικά, ενώ έμαθε και το αυλικό πρωτόκολλο και πήγαινε συχνά στο θέατρο. Δάσκαλός της μεταξύ άλλων ήταν και ο φιλόλογος Φρήντριχ Τίερς.

 Γάμος και οικογενειακή ζωή 
Το 1824, ενώ βρισκόταν στη Βιέννη για τον εορτασμό του γάμου της μεγαλύτερης αδελφής της, Σοφίας, με τον αρχιδούκα Φραγκίσκο Κάρολο της Αυστρίας, ερωτεύτηκε τον πρίγκιπα Μιχαήλ της Πορτογαλίας. Εκείνος ένιωθε το ίδιο και ζήτησε το χέρι της σε γάμο από τον πατέρα της, αλλά αυτός αρνήθηκε, πιθανώς επειδή ο Μιχαήλ ήταν εξόριστος από τη χώρα του για την υποκίνηση πραξικοπήματος εναντίον του πατέρα του. Η μητέρα της Λουδοβίκας απογοητεύθηκε από την απόφασή του, καθώς παρατήρησε τη σπανιότητα της αμοιβαίας έλξης. Τέσσερα χρόνια μετά, ο Μιχαήλ έγινε βασιλιάς της Πορτογαλίας και αμέσως ζήτησε ξανά τη Λουδοβίκα σε γάμο μέσω επιστολής, όμως ο αγγελιαφόρος έφτασε πολύ αργά, καθώς η Πριγκίπισσα είχε παντρευτεί το δούκα Μαξιμιλιανό Ιωσήφ εν Βαυαρία πέντε ημέρες νωρίτερα. Ο Δούκας ήταν γιος του ανιψιού του βασιλιά Μαξιμιλιανού Α΄ Ιωσήφ και λογοδοσμένος με τη μικρότερη αδελφή της Λουδοβίκας, Μαξιμιλιανή, όμως εκείνη είχε αποβιώσει σε ηλικία 10 ετών· έτσι, η Λουδοβίκα ορίστηκε ως μνηστή του προς δυσφορία και των δύο. Το περιεχόμενο της επιστολής δεν αποκαλύφθηκε στη Λουδοβίκα προς αποφυγήν αφύπνισης του παλιού της έρωτα.

Ο γάμος της Λουδοβίκας και του Μαξιμιλιανού έφερε δέκα παιδιά, εκ των οποίων επιβίωσαν τα οκτώ· ο θάνατος του δεύτερου γιου της, Γουλιέλμου Καρόλου, σε ηλικία ενάμιση μηνών τη βύθισε σε κατάθλιψη. Δεν ήταν ευτυχισμένο ζευγάρι. Η Λουδοβίκα ήταν απογοητευμένη που οι αδελφές της παντρεύτηκαν άντρες με μεγάλους τίτλους, ενώ δεν είχε τα ίδια ενδιαφέροντα με το Μαξιμιλιανό. Εκείνος αγαπούσε την ελευθερία μακριά από την Αυλή του Μονάχου, το κυνήγι, τα ταξίδια και τα τσίρκα. Με τις ιδιοκτησίες της μητέρας του στο Παρίσι και άλλες περιοχές της Γαλλίας, αγόρασε ένα κτήμα στο κέντρο του Μονάχου και έχτισε το Παλάτι του Δούκα Μαξιμιλιανού, την κύρια κατοικία της οικογένειας. Ακόμη, αγόρασε το Κάστρο Ποσσενχόφεν στη λίμνη Στάρνμπεργκ, το οποίο έγινε η θερινή κατοικία της οικογένειας, και έγινε πολύ δημοφιλής στους κατοίκους της περιοχής, παρότι θεωρείτο εκκεντρικός. Η Λουδοβίκα ήταν πολύ αφοσιωμένη στα παιδιά της και φρόντιζε το σπίτι τους σχεδόν μόνη της. Ακόμη, αγαπούσε πολύ την κηπουρική και αναδιαμόρφωσε τους κήπους του Ποσσενχόφεν και έχτισε παραλίμνιους δρόμους.

Καθώς η ίδια δεν είχε κάνει δυναστικό γάμο, προσπάθησε να βρει καλούς συζύγους για τα παιδιά της, το οποίο πέτυχε. Η δεύτερη κόρη της, Ελισάβετ, παντρεύτηκε το Φραγκίσκο Ιωσήφ της Αυστρίας, ενώ η τρίτη κόρη της, Μαρία Σοφία, παντρεύτηκε το Φραγκίσκο Β΄ των Δύο Σικελιών. Παρότι οι ενώσεις των παιδιών της ήταν δυναστικά επιτυχείς, μόνο η πρώτη κόρη της, Ελένη, θεωρείται ότι είχε ευτυχισμένο γάμο.

Ο θάνατος της Σοφίας, συζύγου του τρίτου γιου της, Καρόλου Θεοδώρου, άφησε τη μικρή εγγονή της, Αμαλία, ορφανή σε ηλικία ενάμιση ετών. Παρότι ο Κάρολος Θεόδωρος παντρεύτηκε ξανά το 1874, η Λουδοβίκα ανέλαβε την ανατροφή της μικρής κόρης του και έγινε ισχυρή μητρική φιγούρα για την Αμαλία.

 Τελευταία χρόνια και το τέλος 
Το 1872 η αγαπημένη αδελφή της, Σοφία, πέθανε σε ηλικία 67 ετών. Το 1888 ο δούκας Μαξιμιλιανός πέθανε σε ηλικία 79 ετών μετά από δύο εγκεφαλικά, ενώ το επόμενο έτος ο εγγονός της, αρχιδούκας Ροδόλφος της Αυστρίας, αυτοκτόνησε σε ηλικία 30 ετών. Το 1890 πέθανε η μεγαλύτερη κόρη της, Ελένη. 

Η Λουδοβίκα, το τελευταίο εναπομείναν μέλος της οικογένειας του πρώτου βασιλιά της Βαυαρίας, απεβίωσε το 1892 σε ηλικία 83 ετών από βρογχίτιδα στο Μόναχο. Ενταφιάστηκε δίπλα στο σύζυγό της στην οικογενειακή κρύπτη στο Ναό του Αγίου Κουιρίνου του Αββαείου Τέγκερνζεε.

 Απεικόνιση στην οθόνη 
Στην τριλογία Σίσσυ του Ερνστ Μάρισκα με πρωταγωνίστρια τη Ρόμυ Σνάιντερ, το ρόλο της δούκισσας Λουδοβίκας έπαιξε η μητέρα της Σνάιντερ, Μάγκντα Σνάιντερ. Η Ρόμυ Σνάιντερ εμφανίστηκε ξανά ως αυτοκράτειρα Ελισάβετ στο Λυκόφως των θεών του Λουκίνο Βισκόντι, ενώ τη Λουδοβίκα υποδύθηκε η Άννε-Μαρί Χάνσκε. Στην ιταλική μίνι τηλεοπτική σειρά Σίσσι τη Λουδοβίκα υποδύθηκε η Λίτσια Μαλιέττα με την Κριστιάνα Καποτόντι ως Ελισάβετ.

Οικογένεια
Παντρεύτηκε το Μαξιμιλιανό Ιωσήφ, Δούκα εν Βαυαρία, το 1828 και είχε δέκα τέκνα:
 Λουδοβίκος Γουλιέλμος (1831 - 1920), Δούκας εν Βαυαρία.
Γουλιέλμος Κάρολος (1832 - 1833).
 Ελένη (1834 - 1890), παντρεύτηκε το Μαξιμιλιανό Αντώνιο του Τουρν και Τάξις.
 Ελισάβετ (1837 - 1898), παντρεύτηκε το Φραγκίσκο Ιωσήφ της Αυστρίας.
 Κάρολος Θεόδωρος (1839 - 1909), Δούκας εν Βαυαρία, οφθαλμίατρος.
 Μαρία Σοφία (1841 - 1925), παντρεύτηκε το Φραγκίσκο Β΄ των Δύο Σικελιών.
 Ματθίλδη Λουδοβίκα (1843 - 1925), παντρεύτηκε το Λουδοβίκο, Κόμη του Τράνι.
Μαξιμιλιανός (1845), θνησιγενής.
 Σοφία Καρλόττα (1847 - 1897), παντρεύτηκε το Φερδινάνδο της Ορλεάνης, Δούκα του Αλανσόν.
 Μαξιμιλιανός Εμμανουήλ (1849 - 1893), Δούκας εν Βαυαρία.

Πρόγονοι

 Παραπομπές 

Κατηγορία:Πριγκίπισσες της Βαυαρίας
Κατηγορία:Οίκος του Βίττελσμπαχ
Κατηγορία:Βαυαροί ευγενείς
Κατηγορία:Δούκισσες στη Βαυαρία
Κατηγορία:Δούκισσες της Βαυαρίας